**Ha színre lép a Kavarék Szellem**

**A diszlexiáról meseszemmel komolyan**

Oktatási segédanyag Révész Emese Simi és a rendetlen betűk című könyvéhez

3-4. osztályosok számára

készítette: Koósné Sinkó Judit (ELTE-TÓK)

|  |  |
| --- | --- |
| szerző | Révész Emese |
| cím | Simi és a rendetlen betűk |
| évfolyam | 3-4. |
| tantárgy | magyar irodalom |
| Tanár (+ iskola) | Koósné Sinkó Judit (ELTE-TÓK) |
| Segédanyagok típusai | Tematikus terv, kártyák, borítékolható mondatok |
| Kapcsolódó linkek | <https://www.pagony.hu/setagalopp-kontra-gatfutas>  <https://www.pagony.hu/mindig-a-megjobb-a-cel>  <https://www.prae.hu/article/11015-a-diszlexiarol-szabadon/>  [https://tiszatajonline.hu/?p=131585 HYPERLINK "https://tiszatajonline.hu/?p=131585&fbclid=IwAR1Mxk\_pl9zqR-ooZ2ALWnr3oMgzA6p6PIQCrIUr1ebJ3HckVih\_H0Skr9k"& HYPERLINK "https://tiszatajonline.hu/?p=131585&fbclid=IwAR1Mxk\_pl9zqR-ooZ2ALWnr3oMgzA6p6PIQCrIUr1ebJ3HckVih\_H0Skr9k"fbclid=IwAR1Mxk\_pl9zqR-ooZ2ALWnr3oMgzA6p6PIQCrIUr1ebJ3HckVih\_H0Skr9k](https://tiszatajonline.hu/?p=131585&fbclid=IwAR1Mxk_pl9zqR-ooZ2ALWnr3oMgzA6p6PIQCrIUr1ebJ3HckVih_H0Skr9k)  <http://gyermekirodalom.hu/?p=11355>  <https://nlc.hu/egeszseg/20190506/diszlexia-diszgrafia-revesz-emese-simi-es-a-rendetlen-betuk-konyv-sni-specialis-nevelesi-igenyu-olvasasi-zavar/> |
| Tantárgyi kapcsolódások | nyelvtan, osztályfőnöki, etika |

Révész Emese: Simi és a rendetlen betűk című meseregényének egy lehetséges feldolgozása

Amikor a gyerekek első osztályban csillogó szemmel elindulnak az iskolába, még mindent szépnek látnak. Kíváncsiak a körülöttük lévő sok-sok csodára, és elhiszik, hogy ott valami nagyon jó fog történni velük. Sokakban azonban ez az álomkép hamar szertefoszlik, kínkeservessé válik a tanulás, nehezen megy az olvasás, írás és a számolás, és megkezdődik egy évekig tartó harc a betűkkel, számokkal.

A feldolgozás arra tesz kísérletet, hogy pedagógusként és osztálytársként megtanuljuk elfogadni, segíteni őket, hogy számukra a kudarc ne kudarc legyen, hanem csak egy próbatétel, melynek legyőzésében együtt többek vagyunk.

A feldolgozást minden olyan 3-4.osztálynak ajánljuk, ahol vannak tanulási zavarral küzdő gyerekek.

**1-2. fejezet**

**Szeptember 1.**

**Az elveszett gyerek**

1. Elsős emlékeim

Mire emlékszel az első osztályból? Milyen emléket hoztál magaddal abból az időből?

*(erre az órára szorgalmi feladat volt az elsős emlékek felidézése otthon, használati tárgyak, képek gyűjtése az órára)*

Állítsuk ki ezeket, készítsünk kiállítást belőlük!

*Közös megosztás, beszélgetés*

2. Szeptember 1. gondolattérkép

Mi jut eszetekbe erről a dátumról? Csoportokban gyűjtsétek össze egy csomagolópapírra a középre írt időpont köré! Bármit írhattok, ami csak eszetekbe jut.

SZEPTEMBER 1.

*Közös megosztás, megbeszélés*

3. Ki mondhatja, ki gondolja?

Erről a dátumról mindenkinek megvan a véleménye. Páros munkában olvassátok el a borítékban lévő gondolatokat, és fejtsétek meg, hogy vajon kik írhatták!

- Nagyon izgulok, hogy milyenek lesznek a kis elsőseim!

- Remélem, hogy minden tanszert megvettem az iskolakezdéshez.

- Olyan rövid volt a szünet, és már megint menni kell!

- Vajon más lesz az iskola, mint az óvoda?

*Közös megbeszélés*

4. Az első és a második fejezet közös olvasása

5. Milyennek látta Simi az óvodát és az iskolát?

Keressétek ki a szövegből a párotokkal, és írjátok a megfelelő oszlopba!

ÓVODA                           ISKOLA

*Közös megbeszélés*

6. A tanterem hangjai - láthatatlan színház

Csoportonként adjatok elő egy rövid jelenetet, hogy milyen hangok jellemzőek egy iskolai osztály órák közti szünetére. Beszédhangok nem lehetnek, de bármilyen más hangot kiadhattok. A csoportok csukott szemmel fogják végighallgatni, és megfejteni az előadásokat.

*Közös meghallgatás, megbeszélés*

7. Hol lehet Naszályi Bálint?

*Ötletek meghallgatása*

Szükséges eszközök:

csomagolópapír

filctollak

borítékban gondolatok

**3-4. fejezet**

**Nem vagyok én denevér**

**Két keréken nyomozók**

1. Címjóslás

Válasszatok a táblán lévő két cím közül egyet, és jósoljátok meg, vajon miről fog szólni ez a fejezet!

Nem vagyok én denevér

Két keréken nyomozók

*Ötletek páros, majd frontális megosztása*

2. Ismerkedés a fejezetekkel tanítói bemutató olvasással

*Jóslások megbeszélése*

3. Mit szeret és mit nem szeret csinálni Simi?

Három csoport gyűjtse össze a fejezetekből azokat a dolgokat, amelyeket Simi szeret csinálni, három csoport pedig azokat, amelyeket nem szeret, mert nehezen megy neki!

Simi szeret:

Simi nem szeret:

*Közös megbeszélés*

4. Jobbra-balra játék

Kíváncsi vagyok, hogyan boldogultok az irányokkal!

Ha azt mondom balra, forduljatok balra, ha azt mondom jobbra, akkor jobbra forduljatok!

Most minden utasításnak az ellenkezőjét kell csinálnotok!

Ha a jobbra szót halljátok, akkor forduljatok balra és fordítva!

*Tapasztalatok megbeszélése*

5. Nyomozás I.

Kezdjük meg a nyomozást! Induljunk el Simiékkel, és derítsük ki, hol élhet Naszályi Bálint! Mi most nem szállunk biciklire, de segítsünk nekik!

Minden csoport vegye ki a borítékból az üres kártyákat, majd keressétek ki a szövegből az összes családnevet, melyeket Gáspár elolvasott a kaputelefonokról! Írjatok minden kártyára egyet, majd tegyétek ezeket betűrendbe!

*Közös megbeszélés, ellenőrzés*

6. Mit csinál egy bútorrestaurátor?

Páros munkában keressétek ki a szövegből azt a részt, amikor Simi és Gáspár beléptek a műhelybe!

Gyűjtsétek ki, hogy milyen eszközöket láttak itt, és milyen illatokat éreztek!

*Közös megbeszélés*

8. Ti milyen ötletet adtatok volna a fiúknak, hol keressék Bálintot?

*Ötletek megbeszélése*

Szükséges eszközök:

csomagolópapír

filctollak

szókártyák

**5-6. fejezet**

**Sim city**

**A baleset**

1. Építsünk várost!

Válasszatok ki egy színes papírt, és tépjetek ki belőle egy olyan házat, amelyikben szívesen laknátok! Közös megbeszélés keretében rendezzünk be egy várost ezekből! Ragasszátok oda a házatokat, ahol szívesen élnétek!

*Kialakítjuk a város képét, mindenki mesél a házáról, és arról is, hová helyezte el.*

Folytassuk tovább a város építését! Gondoljátok ki, szerintetek mire van még szükség egy városban, hogy folyjon az élet? Rajzoljátok vagy írjátok oda a házak köré!

*Közös megbeszélés, ötletek meghallgatása*

2. A Sim city című fejezet közös olvasása

3. Mi hiányzik Sim cityből?

Mit gondoltok, miért nincs iskola Simi legóvárosában?

*Ötletek meghallgatása*

4. Szabaduljunk!

 Helyezkedjetek el a teremben szétszórtan, és adogassátok egymásnak a szivacslabdát! Ha meghalljátok a stop szót, akinél a labda van, elmondhatja, hogy mitől szeretne megszabadulni!  Aztán mehet tovább a játék, a következő stop szóig!

*Tapasztalatok megbeszélése*

Szerintetek az eddig olvasott fejezetek alapján Simi milyen dolgoktól szabadult volna meg szívesen? Páros munkában gyűjtsétek össze!

*Közös megbeszélés*

5. A baleset című fejezet tanítói bemutatása

6. Érzések hálójában

Olvassátok el a borítékban lévő idézeteket, majd tegyétek időrendi sorba a szöveg segítségével! Dolgozzatok párban!

Az idézetek:

Te nem tudsz cipőfűzőt kötni?

Karod, lábad tudod mozgatni?

Csak azért nem ő ért oda először, mert óriásit esett a lépcsőn.

Egyelőre visszatérünk a tépőzárhoz, a fűzők még várhatnak kicsit.

Milyen jó Naszályi Bálintnak, neki nem kell ezzel bajlódnia!

*Közös megbeszélés*

7. Simiszobrok készítése

Csoportmunkában húzzatok egy címet, majd formáljátok meg az annak megfelelő szobrot Simiről! Ügyeljetek arra, hogy a szobor az egész testével kifejezze, hogy mit érezhetett a kisfiú abban a szituációban!

A szobrokat közösen fogjuk megnézni.

A címek:

A mászókán

A legóvár építése

A cipőfűzős baleset

Jobbra vagy balra?

*A szobrok bemutatása, beszélgetés az érzésekről*

Szükséges eszközök:

idézetkártyák

címkártyák

színes papírok

csomagolópapír

íróeszközök

**7-8. fejezet**

**A magánytanuló**

**A kavarék szellem színre lép**

*Előzetesen otthon a gyerekek már megismerkednek ezzel a két résszel.*

1. Magántanulóként vagy közösségben?

Gyűjtsétek össze csoportonként a kettéosztott papírra, hogy milyen előnyei és hátrányai vannak annak, ha valaki magántanuló!

Mindkét oszlopba írjatok gondolatokat!

*Közös megosztás*

Ha dönthetnél arról, hogy magántanulóként folytathatnád az iskolát, vagy maradsz a közösségben, te melyiket választanád? Állj be az egyenesre!

*A teremben keresztben egy képzeletbeli vonal mentén az egyik sarok a magántanuló, a másik a közösségben tanuló ember nevet kapja. A tanulók felsorakoznak az egyenes mentén aszerint, hogy melyikhez érzik közelebb magukat.*

*Mindenkit meghallgatunk, hogy hogyan gondolja, és mivel indokolja ezt.*

Most pedig arra kérlek benneteket, hogy képzeljétek magatokat Simi helyébe. Háromra álljatok be oda, ahová szerintetek ő állna be!

*Közös megbeszélés, indoklás*

2. Ember a falon-karakterépítés Naszályi Bálintról

Milyennek képzelitek Naszályi Bálintot? A csomagolópapíron egy emberi körvonalat láthattok. A belsejébe írjatok róla belső, a körvonalon kívül pedig külső tulajdonságokat!

Mit kérdeznétek tőle? Tegyetek fel kérdéseket neki!

*Közös megosztás, megbeszélés*

3. Az a jó az őszben/télben/tavaszban/nyárban

Alakítsatok csoportokat aszerint, hogy kinek melyik évszakban van a születésnapja!

Csoportonként keressétek meg ennek az évszaknak a szépségeit, és hogy miért jó, hogy ekkor van a születésnapotok!

*Közös megosztás*

4. A születésnapi meglepetés

Fejtsétek meg Simi születésnapi jókívánságát, amelyet édesanyjának írt!

BOLBOGSZULNAPOT DARGA ANYA

             ATSIMID

Diktálás után rajzoljátok le Simi rajzát!

A szöveg:

Napsütéses tájat ábrázolt virágos réttel, lankás dombokkal, tavacskával, és a tó partján nagy, sárga házikóval. A felhők közé pedig egy szívecskét is megpróbált formálni.

*Közös megosztás*

5. Milyen is egy kavarék szellem?

Ahogyan a jókívánságban is olvastátok, Siminél gyakran megjelenik a kavarék szellem, hogy mindent összezavarjon az olvasásban és az írásban. Párban beszéljétek meg az alábbi kérdéseket!

Hogyan néz ki szerintetek?

Mivel telik egy napja?

Hogyan győzhető le?

Közös megosztás, ötletek *meghallgatása*

Szükséges eszközök:

csomagolópapír

íróeszközök

a szöveg és a jókívánság papíron

**9. 10. fejezet**

**Kincskeresők akcióban**

**Miért jó kisbetűnek lenni?**

*Előzetes gyűjtőmunka után a gyerekek régi használati tárgyakat hozhatnak be az iskolába, melyekből egy bőrönd-kiállítást rendezünk be.*

1. Ha a régi tárgy mesélni tudna...

Mutassátok be, milyen tárgyakat hoztatok magatokkal! Kié volt ez a tárgy? Mire használta? Hogyan került hozzátok?

*Közös beszélgetés*

Helyezzük bele ezeket ebbe az öreg bőröndbe, készítsetek kis ismertető kártyát hozzá! Írjátok rá a tárgy nevét, és azt, hogy körülbelül hány éves lehet.

2. Ami rólam mesél

Csukjátok be a szemeteket, és gondoljátok végig, hogy milyen tárgyak vesznek körül benneteket! Válasszatok ki egyet közülük, amelyiket szívesen megmutatnátok száz év múlva az embereknek! Majd nyissátok ki a szemeteket, és osszátok meg a párotokkal, hogy mi lenne az!

*Közös megbeszélés*

3. A Kincskeresők akcióban című fejezet közös olvasása az 58. oldal aljáig

4. Mi az az oszcilloszkóp?

Simi és apukája még nem tudják, hogy mi lehet ez a szerkezet. Csoportmunkában ötleteljetek, hogy szerintetek mire használták!

*Közös megbeszélés, majd a fejezet végigolvasása.*

5. Betűkavalkád

Húzzatok egy betűt, majd gondoljátok ki, hogyan tudjátok a saját testetekkel megjeleníteni úgy, hogy a többiek felismerjék, hogy melyikek vagytok!

Tapsra szeretném látni a betűkavalkádot!

*Közös megfejtések, megbeszélések*

6. Tartsunk össze!

Most pedig induljatok el a betűkártyátokkal a teremben, próbáljatok úgy társakat keresni magatok mellé, hogy közösen egy szót tudjatok kirakni! Ez lehet kétbetűs, de hosszabb szó is.

Ha egy szót megalkottatok, induljatok tovább, hogy minél több szó kialakításában részt tudjatok venni.

*Közös megbeszélés*

7. A 10. fejezet tanítói bemutató olvasása zárja az órát

Szükséges eszközök:

csomagolópapír

betűkártyák

íróeszköz

régi bőrönd

**11. 12. fejezet**

**Az az undok paradicsomleves**

**Napóleon és Einstein találkozása**

*A fejezeteket a gyerekek otthon már előzetesen megismerték.*

1. El tudod olvasni?

Olvasd el az alábbi szöveget, fejtsd meg, hogy miről szól!

Egy agnol etegyemen kéüszlt eikgy tnuamálny áitllsáa sznreit a szvkaaon bleül nincs jlneestőgée annak, mkénit rdeeőzndenk el a btűek: eyegüdl az a fntoos, hgoy az eslő és az uolstó betű a hlyéen lygeen; ha a tböbrie a lgnoeyabb özeássivszsg a jleezmlő, a sövzeg aokkr is tleejs mrtébéekn ovasalthó mraad. A jnleeésg mgáayzrataa az, hgoy az erbemi agy nem eyedgi btűeket, hneam tleejs sazakvat ovals.  
Íme a bzoinytéik!

*Közös megbeszélés*

Mi okozta az olvasás nehézségét? Kinek ment könnyen, kinek okozott nehézséget?

Miért nehéz egy diszlexiás gyereknek az olvasás?

2. Mióta nem szeretem a paradicsomlevest?

Képzeljétek el Simit harminc év múlva. Hogyan mesél felnőtt fejjel a gyerekének arról, hogy mióta nem szereti a paradicsomlevest, és mi ennek a valódi oka!

Csoportonként írjátok le néhány mondatban!

*Közös megosztás*

3. Nyomozás II.

Folytassuk a nyomozást! A szöveg segítségével gyűjtsétek össze, hogy mit tudott meg Simi a postástól és Vanília nénitől Naszályi Bálintról! Párban dolgozzatok!

*Közös megosztás*

4. Életképek az osztályban

Csoportonként húzzatok egy címet, majd készítsetek róla egy fényképet! Mindannyian vegyetek részt a kép megalkotásában! Bemutatáskor akinek megérintem a vállát, az hangosítson ki egy mondatot, amire ott, az a szereplő gondolhat.

A címek:

Képregény készül

Bea néni javítása

Csúfolások között

Ilonka néni, a megmentő

*Az állóképek közös befogadása, kihangosítások meghallgatása*

5. Azt üzenem Siminek...

Zárásként üzenjetek valamit Siminek!

*Üzenetek meghallgatása*

Szükséges eszközök:

csomagolópapír

íróeszközök

szövegrészlet

**13. 14. 15. fejezet**

**Világjáró világbajnok**

**A lányok és a fiúk dala**

**Szellemmentes övezet**

*A három fejezettel a gyerekek otthon ismerkednek meg.*

1. Nyomozás III.- Karakterlap

Most, hogy megismertük Naszályi Bálintot, egészítsük ki az eddig gondolt, tudott információkat a valós adatokkal!

Töltsétek ki a kisfiúról az alábbi adatokat!

|  |  |
| --- | --- |
| Név: | Fénykép: |
| Kor: |  |
| Lakhely: | |
|  | |
| Külső tulajdonságai: | |
|  | |
|  | |
| Belső tulajdonságai: | |
|  | |
| Hobbija: | |
| Játékai: | |
| Barátai: | |

*Közös megbeszélés*

2. Fiúk dala, Lányok dala

*A lánycsapatok Lackfi János: Lányok dala, a fiúcsapatok a Fiúk dala című verset kapják meg versszakokra vágva.*

Tegyétek sorba a borítékban talált szétvágott versek versszakait úgy, ahogy gondoljátok a sorrendjüket!

*Ellenőrzés a Lackfi-féle sorrend bemutatásával*

Készüljetek fel a felolvasására! Döntsétek el, hogy közösen mondjátok, vagy versszakonként váltjátok egymást!

*Versek meghallgatása*

3. Gratuláció

Képzeld el azt, hogy Simi osztálytársa vagy! Írj neki sms-t az előadás után!

*Közös megosztás*

4. Az igazi barátság

Készítsetek gondolattérképet csoportmunkában a barátságról! Írjatok le minden gondolatot a fogalom köré, ami bennetek van!

                                     BARÁTSÁG

Ha elkészültetek, keressetek szövegrészeket az utolsó fejezetből, melyekkel bizonyítjátok Simi, Bálint és Gáspár barátságát! Írjátok le ezeket is a papírra!

*Közös megbeszélés, megosztás*

Szükséges eszközök:

versszakokra vágott versek

csomagolópapír

íróeszközök